12.oktoobril toimusid kohtumised kirjanik Anti Saarega Tsirguliinas ja Lüllemäel. Kevadesse planeeritud Lugemisisu lõpetamisega seotud kohtumine lükkus hoopis olude tõttu sügisesse ja kattus uue Lugemisisu hooaja algusega. Meil on hea meel, et kohtumine sai toimuda vahetult.
14.oktoobril külastas meie maapiirkondade õpilasi noor kirjanik Berit Sootak. Kohtumised toimusid Tsirguliinas, Lüllemäel ja Harglas. Kui Tsirguliinas ja Harglas oli võimalik kohtuda vahetult, siis Lüllemäe Põhikooli noortega toimus kohtumine ekraani vahendusel. Berit rääkis oma elust ja kirjutamisest ning veidi paljastas ka kolmanda raamatu ilmumise infot.
20.oktoobril toimus virtuaalne kohtumine kirjanik Kristina Ruderiga. Ekraanivahendusel toimunud kohtumine oli hingestatud ja armas – lasi nii naerda, kuid tõi ka hetkeks pisara silma. Tutvusime tema raamatutega ja saime osa ettelugemisest. Osalesid õpilased üle Valga valla.
Oleme väga tänulikud Eesti Kultuurkapitali Valgamaa ekspertgrupile toetuse eest!